Document ID: 32002R1149

Nõukogu määrus (EÜ) nr 1149/2002,
27. juuni 2002,
millega avatakse autonoomne kvoot kõrge kvaliteediga veiseliha importimisel
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 133,
võttes arvesse komisjoni ettepanekut
ning arvestades järgmist:
(1) Pidades silmas ühenduse huvi luua harmoonilised kaubandussuhted kolmandate riikidega, tuleks autonoomse meetmena ette näha ühenduse imporditariifikvoodi avamine 1000 tonni kõrge kvaliteediga värske, jahutatud või külmutatud veiseliha jaoks.
(2) Vaatamata 2001. aastal tekkinud raskustele, on veiselihaturg nüüd stabiliseerumas. Tarbijate nõudlus ühenduses kasvab, eriti kõrge kvaliteediga veiseliha järele. Täiendav vähendatud tariifiga kvoot kõrge kvaliteediga veiseliha puhul rahuldaks nii tarbijate kui tarnijate huve. Sellel oleks märkimisväärne mõju veiseliha impordi kogumahule ühenduses.
(3) Kõikidele ühenduse asjaomastele ettevõtjatele tuleks tagada võrdne ja pidev võimalus kasutada nimetatud kvooti. Tuleb tagada ka asjakohane järelevalve. Selleks peaks kvoodi kasutamine põhinema autentsussertifikaadi esitamisel, millega tagatakse toodete laad ja päritolu.
(4) Nõukogu 17. mai 1999. aasta määruse (EÜ) nr 1254/1999 (veise- ja vasikalihaturu ühise korralduse kohta) [1] artikli 32 alusel peab käesolevas määruses hõlmatud toodete tariifikvoote haldama komisjon vastavalt kõnealuse määruse artiklis 43 sätestatud korras vastuvõetud üksikasjalikele eeskirjadele,
ON VASTU VÕTNUD KÄESOLEVA MÄÄRUSE:
Artikkel 1
1. Avatakse ühise tollitariifistiku positsioonide 0201 30 00 ja 0202 30 90 alla kuuluva kõrge kvaliteediga värske, jahutatud või külmutatud veiseliha aastane ühenduse imporditariifikvoot 1000 tonni väljendatuna toote massina.
2. Kvoodi puhul kohaldatav tollimaks on 20 % väärtuseline tollimaks.
3. Kvoodiaasta algab 1. juulil ja lõpeb 30. juunil.
Artikkel 2
Käesoleva määruse üksikasjalikud rakenduseeskirjad, mis on vastu võetud määruse (EÜ) nr 1254/1999 artiklis 43 sätestatud korras, hõlmavad sätteid, mille kohaselt tuleb artiklis 1 osutatud kvoodi kasutamisel esitada autentsussertifikaat, millega tagatakse toodete laad ja päritolu.
Artikkel 3
Käesolev määrus jõustub Euroopa Ühenduste Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 27. juuni 2002

Labels: 3
15
17